PTTOR นำร่องขายน้ำมัน “ดีเซล B20” ในปั๊ม 5 แห่ง หวังช่วยลดมลภาวะเสริมคุณภาพสิ่งแวดล้อม
PTTOR นำร่องขายน้ำมัน "ดีเซล B20" ในปั๊ม 5 แห่ง หวังช่วยลดมลภาวะเสริมคุณภาพสิ่งแวดล้อม
1 ก.พ. 2562

นายอรรถพล ฤกษ์พิบูลย์ ประธานกรรมการ บริษัท ปตท.น้ำมันและการค้าปลีก จำกัด (มหาชน) หรือ PTTOR เปิดเผยว่า การเปิดการจำหน่ายน้ำมันดีเซล B20 ภายในสถานีบริการน้ำมันเป็นครั้งแรกในประเทศไทย นำร่อง 5 แห่ง ได้แก่ สถานีบริการน้ำมัน พีทีทีสเตชั่น สาขาวงแหวนตะวันตก (ขาเข้า) ปทุมธานี, พีทีที สเตชั่น สาขาพระราม 2 (ขาออก) กรุงเทพมหานคร, พีทีทีสเตชั่น สาขาปากช่อง นครราชสีมา พีทีที สเตชั่น สาขาเขาคันทรง ศรีราชา ชลบุรี และพีทีที สเตชั่นสวี ชุมพร
โดย PTTOR ได้เตรียมความพร้อมและเริ่มจำหน่ายน้ำมันดีเซล B20 ให้กับลูกค้าเฉพาะกลุ่ม อาทิ กลุ่มรถบรรทุก เรือขนส่ง มาตั้งแต่เดือนก.ค.61 เป็นต้นมา รวมถึงการเตรียมความพร้อมจำหน่ายให้องค์การขนส่งมวลชนกรุงเทพ (ขสมก.) และ บริษัท ขนส่ง จำกัด (บขส.) โดยปัจจุบัน PTTOR มีความพร้อมสามารถจำหน่ายน้ำมันดีเซล B20 ให้กับกลุ่มลูกค้าดังกล่าวข้างต้นได้ทันที
ด้านนายศิริ จิระพงษ์พันธ์ รมว.พลังงาน เป็นประธานพิธีเปิดการจำหน่ายน้ำมันดีเซล B20 ภายในสถานีบริการน้ำมันเป็นครั้งแรกในประเทศไทย โดยนำร่องสถานีบริการน้ำมัน พีทีที สเตชั่น 5 แห่ง อีกทั้งยังมีการปรับราคาจำหน่ายน้ำมันดีเซล B20 ระหว่างเดือนธ.ค. 61-ก.พ.62 ให้ต่ำกว่าน้ำมันดีเซล B7 อยู่ 5 บาทต่อลิตร และหลังจากนั้นจะต่ำกว่า 3 บาทต่อลิตร
โดยราคาจำหน่ายน้ำมันดีเซล B20 นี้จะสามารถช่วยลดต้นทุนของผุ้ประกอบการรถขนส่ง ทำให้ไม่ส่งผลกระทบต่อราคาค่าโดยสาร และค่าครองชีพด้านอื่นๆ ของประชาชน นอกจากนี้ ยังสามารถช่วยบรรเทาความเดือดร้อนด้านสภาพอากาศที่มีฝุ่นละอองขนาดเล็กเกินมาตรฐานในพื้นที่ต่าง ๆ รวมถึงช่วยส่งเสริมคุณภาพสิ่งแวดล้อมโดยรวมให้ดีขึ้นได้เป็นอย่างดี